Violuurihappo

Violuurihappo (C4H3N3O4) eli 5-hydroksi-iminobarbituurihappo on heterosyklinen orgaaninen yhdiste. Yhdistettä voidaan käyttää reagenssina analyyttisessä kemiassa.

Ominaisuudet, valmistus ja käyttö
Huoneenlämpötilassa violuurihappo on kellertävää tai väritöntä kiteistä ainetta. Yhdiste liukenee hieman veteen ja hyvin etanoliin violetiksi liuokseksi. Violuurihapon rakenteessa on kaksi hapanta protonia, joiden pKa-arvot ovat 4,41 ja 9,66. Violuurihappo muodostaa useiden metallikationien kanssa värillisiä violuraattisuoloja. Violuurihapolla on keto-enolitautomeriasta johtuen 10 tautomeeria.

Violuurihappoa voidaan valmistaa alloksaanin ja hydroksyyliamiinin välisellä reaktiolla tai barbituurihapon ja typpihapokkeen välisellä reaktiolla.

Violuurihappoa käytetään reagenssina analyyttisessä kemiassa metallikationien tunnistamiseen. Yhdistettä käytetään myös apuaineena hajotettaessa värillisiä yhdisteitä lakkaasientsyymilläIvan Herbots, Betrix Kottwitz,  Peter J. Reilly , Richard L. Antrim,  Heidi Burrows, Herman B. M. Lenting, Liisa Viikari, Anna Suurnäkki,  Marja‐Leena Niku‐Paavola, Jaakko Pere & Johanna Buchert: Enzymes, 4. Non‐food Application, Ullmann's Encyclopedia of Industrial Chemistry, John Wiley & Sons, New York, 2008. Viitattu 19.2.2019 ja sitä voidaan hyödyntää orgaanisen kemian synteeseissä isoalloksatsiinien valmistuksessa.

Lähteet

Luokka:Heterosykliset yhdisteet